P6_TA(2005)0219

Σχέδιο δράσης της Ευρωπαϊκής Ένωσης κατά της τρομοκρατίας

Σύσταση του Ευρωπαϊκού Κοινοβουλίου προς το Ευρωπαϊκό Συμβούλιο και το Συμβούλιο σχετικά με το πρόγραμμα δράσης της ΕΕ για την καταπολέμηση της τρομοκρατίας (2004/2214(INI))

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο, την οποία κατέθεσε ο Antoine Duquesne εξ ονόματος της Ομάδας ALDE, σχετικά με το αναθεωρημένο πρόγραμμα δράσης / πρόγραμμα εργασίας της ΕΕ για την καταπολέμηση της τρομοκρατίας (B6-0071/2004),

- έχοντας υπόψη τη Συνθήκη για τη θέσπιση Συντάγματος της Ευρώπης και ιδίως τα άρθρα I-3, I-2, I-9, II-62, II-63, II-64, II-67, II-82, II-107, II-108, II-109, II-110, III-257, III-261, III-271, III-272, III-273, III-274, III-275, III-276,

- έχοντας υπόψη τα άρθρα 6 και 7 και τον τίτλο V της Συνθήκης για την Ευρωπαϊκή Ένωση,

- έχοντας υπόψη τον τίτλο VI της Συνθήκης για την Ευρωπαϊκή Ένωση και ιδίως τα άρθρα 29, 30, 31, 32, 34, 39 και 42,

- έχοντας υπόψη την Ευρωπαϊκή Σύμβαση για την προστασία των Δικαιωμάτων του Ανθρώπου και των Θεμελιωδών Ελευθεριών, η οποία υπεγράφη στη Ρώμη στις 4 Νοεμβρίου 1950, όπως τροποποιήθηκε από το πρωτόκολλο αριθ. 11, και ιδίως τα άρθρα 3, 5, 6, 8, 9 και 10,

- έχοντας υπόψη την Οικουμενική Διακήρυξη των Δικαιωμάτων του Ανθρώπου, η οποία υπεγράφη στις 10 Δεκεμβρίου 1948, και ιδίως τα άρθρα 1, 2, 3, 5, 7, 12, 13 και 19,

- έχοντας υπόψη τις δώδεκα συμβάσεις του ΟΗΕ για την καταπολέμηση της τρομοκρατίας,

- έχοντας υπόψη το Καταστατικό του Διεθνούς Ποινικού Δικαστηρίου που εγκρίθηκε στη Ρώμη στις 17 Ιουλίου 1998 από τη διπλωματική διάσκεψη επιτετραμμένων του ΟΗΕ,

- έχοντας υπόψη το πρόγραμμα δράσης για την καταπολέμηση της τρομοκρατίας που ενέκρινε το έκτακτο Ευρωπαϊκό Συμβούλιο των Βρυξελλών στις 21 Σεπτεμβρίου 2001,

- έχοντας υπόψη τις δηλώσεις της άτυπης συνάντησης αρχηγών κρατών και κυβερνήσεων που πραγματοποιήθηκε στη Γάνδη στις 19 Οκτωβρίου 2001,

- έχοντας υπόψη τα συμπεράσματα του Ευρωπαϊκού Συμβουλίου του Λάκεν στις 14 και 15 Δεκεμβρίου 2001,

- έχοντας υπόψη την απόφαση του Συμβουλίου 2002/187/ΔΕΥ της 28ης Φεβρουαρίου 2002 σχετικά με τη σύσταση της Eurojust, προκειμένου να ενισχυθεί η καταπολέμηση των σοβαρών μορφών εγκλήματος [1],

- έχοντας υπόψη την απόφαση πλαίσιο του Συμβουλίου 2002/584/ΔΕΥ της 13ης Ιουνίου 2002 για το ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών [2],

- έχοντας υπόψη την απόφαση πλαίσιο του Συμβουλίου 2002/475/ΔΕΥ της 13ης Ιουνίου 2002 για την καταπολέμηση της τρομοκρατίας [3],

- έχοντας υπόψη την απόφαση πλαίσιο του Συμβουλίου 2002/465/ΔΕΥ της 13ης Ιουνίου 2002 [4] σχετικά με τη σύσταση κοινών ομάδων έρευνας μεταξύ δύο ή περισσότερων κρατών μελών,

- έχοντας υπόψη την απόφαση πλαίσιο του Συμβουλίου 2003/577/ΔΕΥ της 22ας Ιουλίου 2003 σχετικά με την εκτέλεση των αποφάσεων δέσμευσης περιουσιακών ή αποδεικτικών στοιχείων στην Ευρωπαϊκή Ένωση [5],

- έχοντας υπόψη τα συμπεράσματα του Ευρωπαϊκού Συμβουλίου των Βρυξελλών στις 25 και 26 Μαρτίου 2004,

- έχοντας υπόψη τα συμπεράσματα της διεθνούς διάσκεψης για τη δημοκρατία, την τρομοκρατία και την ασφάλεια, που διοργάνωσε ο Όμιλος της Μαδρίτης και η οποία πραγματοποιήθηκε στην ισπανική πρωτεύουσα από τις 8 έως τις 11 Μαρτίου 2005,

- έχοντας υπόψη τη δήλωση του Ευρωπαϊκού Συμβουλίου της 25ης Μαρτίου 2004 σχετικά με την καταπολέμηση της τρομοκρατίας,

- έχοντας υπόψη τα συμπεράσματα του Ευρωπαϊκού Συμβουλίου των Βρυξελλών στις 17 και 18 Ιουνίου 2004,

- έχοντας υπόψη το αναθεωρημένο πρόγραμμα δράσης / πρόγραμμα εργασίας της ΕΕ για την καταπολέμηση της τρομοκρατίας που ενέκρινε το Ευρωπαϊκό Συμβούλιο στη σύνοδό του της 17ης και 18ης Ιουνίου 2004,

- έχοντας υπόψη τα συμπεράσματα του Ευρωπαϊκού Συμβουλίου των Βρυξελλών στις 4 και 5 Νοεμβρίου 2004,

- έχοντας υπόψη το πρόγραμμα της Χάγης: ενίσχυση της ελευθερίας, της ασφάλειας και της δικαιοσύνης στην Ευρωπαϊκή Ένωση [6], που ενέκρινε το Ευρωπαϊκό Συμβούλιο των Βρυξελλών στις 4 και 5 Νοεμβρίου 2004,

- έχοντας υπόψη τα συμπεράσματα του Ευρωπαϊκού Συμβουλίου των Βρυξελλών στις 16 και 17 Δεκεμβρίου 2004,

- έχοντας υπόψη το άρθρο 114, παράγραφος 3, και το άρθρο 94 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και τη γνωμοδότηση της Επιτροπής Εξωτερικών Υποθέσεων (A6-0164/2005),

A. λαμβάνοντας υπόψη ότι τα ανθρώπινα δικαιώματα είναι μη διαπραγματεύσιμα, αδιαίρετα και μη μεταβιβάσιμα, και το πιο σημαντικό καθήκον της δημοκρατίας είναι η προστασία της ελευθερίας και των θεμελιωδών δικαιωμάτων των πολιτών, και ότι δεν επιτρέπεται, εξ ονόματος της δημοκρατίας, η εκπόνηση οιασδήποτε νομοθεσίας που ενδέχεται να έχει συνέπειες αντίθετες προς το στόχο αυτό,

Β. λαμβάνοντας υπόψη ότι η προστασία και η προαγωγή των θεμελιωδών δικαιωμάτων αποτελούν το θεμέλιο της δημοκρατίας στην Ευρώπη και βασική προϋπόθεση για την υλοποίηση του προγράμματος δράσης της ΕΕ για την καταπολέμηση της τρομοκρατίας,

Γ. λαμβάνοντας υπόψη ότι η τρομοκρατία, από την άλλη πλευρά, προσβάλλει τις θεμελιώδεις ελευθερίες, προκαλεί μια επικίνδυνη πόλωση και επιδιώκει να καταστρέψει την ίδια τη δημοκρατία με βίαια μέσα, δημιουργώντας ένα κλίμα που προσβάλλει το δικαίωμα του πληθυσμού να ζει με ειρήνη και ελευθερία,

Δ. λαμβάνοντας υπόψη ότι οι τρομοκρατικές ενέργειες οποιασδήποτε μορφής ουσιαστικά προσβάλλουν άμεσα τα δικαιώματα και τις ελευθερίες των πολιτών που αναφέρονται στην Οικουμενική Διακήρυξη των Δικαιωμάτων του Ανθρώπου, καθώς και τη δημοκρατία και το κράτος δικαίου,

Ε. λαμβάνοντας υπόψη ότι η τρομοκρατία αποτελεί μια από τις σοβαρότερες απειλές κατά της δημοκρατίας, ένα από τα κυριότερα προβλήματα των ευρωπαίων πολιτών και μια σοβαρότατη προσβολή κατά των ελευθεριών που κατοχυρώνονται από τον Χάρτη των Θεμελιωδών Δικαιωμάτων της Ένωσης,

ΣΤ. λαμβάνοντας υπόψη ότι σήμερα η απειλή της τρομοκρατίας δεν μένει περιορισμένη σε συγκεκριμένες γεωγραφικές περιοχές, καθώς οι τρομοκρατικές οργανώσεις μπορούν να χρησιμοποιούν διασυνοριακά δίκτυα για να προβαίνουν σε βίαιες και τρομοκρατικές ενέργειες, δίκτυα τα οποία μπορούν να έχουν καταστροφικές επιπτώσεις σε διάφορες χώρες την ίδια χρονική στιγμή,

Ζ. λαμβάνοντας υπόψη ότι κανένα κράτος μέλος δεν μπορεί να καταπολεμήσει από μόνο του την τρομοκρατία και ότι απαιτείται κοινή συνδυασμένη επιχειρησιακή πολιτική για την καταπολέμηση της τρομοκρατίας,

Η. λαμβάνοντας υπόψη ότι η καταπολέμηση της τρομοκρατικής απειλής απαιτεί τη χρήση όλων των μέσων του κράτους δικαίου και της Ευρωπαϊκής Ένωσης,

Θ. λαμβάνοντας υπόψη ότι οι πολιτικές εσωτερικής και εξωτερικής ασφάλειας της ΕΕ πρέπει να είναι συμπληρωματικές και συνεκτικές και αυτό πρέπει να αντικατοπτρίζεται στη λειτουργία των θεσμικών οργάνων της,

Ι. λαμβάνοντας υπόψη ότι η προαγωγή των ανθρωπίνων δικαιωμάτων είναι ο καλύτερος τρόπος καταπολέμησης της τρομοκρατίας, του εξτρεμισμού και της μισαλλοδοξίας και ότι είναι αναγκαίο να ληφθούν μέτρα κατά της χρήσης βίας ως μεθόδου επίλυσης πολιτικών, οικονομικών, κοινωνικών ή οιωνδήποτε άλλων συγκρούσεων, καθώς και να προωθηθούν δράσεις διαπαιδαγώγησης για τη μη χρήση βίας,

ΙΑ. λαμβάνοντας υπόψη ότι η συνύπαρξη διαφόρων μορφών τρομοκρατίας στην Ευρώπη και ανά τον κόσμο καθιστά αναγκαία τη λήψη ειδικών μέτρων με στόχο την αποτελεσματική καταπολέμηση κάθε μιας από τις μορφές αυτές,

ΙΒ. λαμβάνοντας υπόψη ότι η Ευρώπη προωθεί τις δημοκρατικές αρχές και αξίες και ότι μια δυναμική κοινωνία των πολιτών διαδραματίζει στρατηγικό ρόλο στην αντιμετώπιση των εξτρεμιστικών ιδεολογιών και στην προώθηση της αλληλεγγύης και του σεβασμού της πολιτιστικής πολυμορφίας,

ΙΓ. επισημαίνοντας ότι η πολιτική της καταπολέμησης της τρομοκρατίας που εφήρμοσε η Ισπανική Κυβέρνηση σε συνεργασία με την Γαλλική Κυβέρνηση αποτελεί υπόδειγμα αποτελεσματικής συνεργασίας στον τομέα αυτό,

ΙΔ. λαμβάνοντας υπόψη ότι είναι απαραίτητο να εφαρμοσθούν μέτρα για την καταπολέμηση της τρομοκρατίας, κυρίως βάσει της προώθησης νέων πρωτοβουλιών ειρήνευσης και διαμεσολάβησης στις κοινωνίες που χαρακτηρίζονται από συγκρούσεις και διχασμό, εγκρίνοντας μακροπρόθεσμες πολιτικές εμπορίου, παροχής βοήθειας και επενδύσεων, που θα βοηθούν στην καταπολέμηση της φτώχειας και οι οποίες θα καθιστούν δυνατή την ενίσχυση των δημοκρατικών θεσμών και της διαφάνειας σε εθνική και παγκόσμια κλίμακα μέσω πρωτοβουλιών που θα συμβάλλουν στην επίτευξη των στόχων αυτών,

ΙΕ. λαμβάνοντας υπόψη ότι μόνο με τη δημοκρατία και τον απόλυτο σεβασμό των ανθρωπίνων δικαιωμάτων και των θεμελιωδών ελευθεριών μπορεί να διασφαλιστεί μια αποτελεσματική ευρωπαϊκή απάντηση για την καταπολέμηση της τρομοκρατίας,

P. ΙΣΤ. λαμβάνοντας υπόψη ότι οι δολοφονίες, τα βασανιστήρια, οι διώξεις, οι απαγωγές και οι απειλές των τρομοκρατών αποτελούν καταδικαστέες και αποτρόπαιες ανθρώπινες πράξεις που με κανέναν τρόπο δεν μπορούν να δικαιολογηθούν· ότι ο αποκλεισμός των πράξεων αυτών από κάθε ηθικό, αιτιακό ή πολιτικό προβληματισμό είναι ένα αναγκαίο μέσο για την υπερνίκησή τους, χωρίς τούτο να εμποδίζει την εξέταση και αντιμετώπιση του πλαισίου και του περιβάλλοντος που μπορεί να οδηγήσει κάποιον στο να γίνει τρομοκράτης,

ΙΖ. λαμβάνοντας υπόψη ότι η ΕΕ έδειξε ήδη την αλληλεγγύη της προς τα θύματα, κυρίως με τα ακόλουθα μέτρα:

- τη δήλωση της 25ης Μαρτίου 2004, με την οποία το Ευρωπαϊκό Συμβούλιο κηρύσσει την 11η Μαρτίου "Ευρωπαϊκή Ημέρα Θυμάτων της Τρομοκρατίας",

- την έγκριση της οδηγίας 2004/80/ΕΚ του Συμβουλίου της 29ης Απριλίου 2004 για την αποζημίωση των θυμάτων εγκληματικών πράξεων [7], συμπεριλαμβανομένων των θυμάτων τρομοκρατικών ενεργειών,

- τη θέσπιση, το 2004, πιλοτικού προγράμματος για τη χρηματοδότηση σχεδίων ψυχολογικής, ιατρικής και κοινωνικής στήριξης θυμάτων τρομοκρατίας και των οικογενειών τους,

αλλά ότι τα μέτρα αυτά πρέπει να αναπτυχθούν και να επικαιροποιηθούν,

ΙΗ. λαμβάνοντας υπόψη ότι τα θύματα της τρομοκρατίας αποτελούν σημείο αναφοράς για τη δημοκρατία και ότι οι δημόσιες αρχές θα πρέπει να ακούν τη φωνή τους και να εγγυώνται τη συνεκτίμηση των απόψεών τους εκεί όπου λαμβάνονται αποφάσεις εις βάρος όσων τους έκαναν πρωταγωνιστές παρά τη θέλησή τους,

ΙΘ. λαμβάνοντας υπόψη ότι το Ευρωπαϊκό Κοινοβούλιο, ως αντιπρόσωπος των λαών της Ευρωπαϊκής Ένωσης, ασκεί δημόσιο και διαφανή έλεγχο στα μέτρα που εγκρίνει η ΕΕ για την καταπολέμηση της τρομοκρατίας και ότι, στο πλαίσιο αυτό, θα προσπαθήσει να καθιερώσει έναν ενισχυμένο διάλογο με τα εθνικά κοινοβούλια,

1. απευθύνει τις ακόλουθες συστάσεις προς το Ευρωπαϊκό Συμβούλιο και το Συμβούλιο, κατ' εφαρμογήν του προαναφερθέντος αναθεωρημένου σχεδίου δράσης / προγράμματος εργασίας της ΕΕ για την καταπολέμηση της τρομοκρατικής απειλής:

α) να συσταθεί ευρωπαϊκή μονάδα που θα αναλάβει την υποστήριξη των θυμάτων της τρομοκρατίας, υπό την ευθύνη και άμεση αρμοδιότητα του Ευρωπαίου Συντονιστή για καταπολέμηση της τρομοκρατίας. Η μονάδα αυτή θα αποτελεί σημείο αναφοράς της ευρωπαϊκής πολιτικής στο συγκεκριμένο θέμα και θα έχει την αρμοδιότητα να υποδέχεται, να ακούει, να ενημερώνει και να βοηθάει τα θύματα, και να προωθεί την εφαρμογή των μέτρων που απαιτούνται για την επιτυχία της διαχείρισής της; σε ετήσια βάση, η Επιτροπή και ο Ευρωπαίος Συντονιστής για την καταπολέμηση της τρομοκρατίας θα λογοδοτούν ενώπιον του Ευρωπαϊκού Κοινοβουλίου σχετικά με την ανάπτυξη των δραστηριοτήτων τους. Το Ευρωπαϊκό Κοινοβούλιο θα αξιολογεί τη σχετική έκθεση και θα προτείνει ενδεχομένως τα μέτρα που κρίνει αναγκαία·

β) να προταθεί στην Ευρωπαϊκή Ένωση και στα κράτη μέλη να στηρίξουν, στο πλαίσιο των Ηνωμένων Εθνών, τις προσπάθειες που γίνονται για την έγκριση ενός καθολικού ορισμού της τρομοκρατίας και την όσο το δυνατόν ταχύτερη σύναψη της Παγκόσμιας Σύμβασης για τη Διεθνή Τρομοκρατία· ταυτόχρονα πρέπει να προωθηθεί η μη παραγραφή των τρομοκρατικών εγκλημάτων στα κράτη μέλη, εκφράζοντας έτσι την αποδοκιμασία της διεθνούς κοινότητας, που θεωρεί ότι συγκαταλέγονται μεταξύ των πλέον σοβαρών και απαράδεκτων εγκλημάτων κατά της ανθρωπότητας·

γ) να προωθηθεί, σύμφωνα με το πνεύμα της Συνθήκης για τη θέσπιση Συντάγματος της Ευρώπης, η συνεργασία μεταξύ των εθνικών αρχών, των εθνικών εισαγγελιών και της Eurojust, με στόχο τη διερεύνηση, τη δίωξη και εκδίκαση όσων διαπράττουν σοβαρά διασυνοριακά εγκλήματα, ιδίως δε το έγκλημα της τρομοκρατίας, καθώς και των συνεργών τους, και η θέσπιση των νομικών προϋποθέσεων που θα επιτρέψουν τη σύσταση Ευρωπαϊκής Εισαγγελίας για την υλοποίηση των στόχων αυτών·

δ) να προωθηθεί η μετεξέλιξη της Europol σε όργανο της Ευρωπαϊκής Ένωσης υπαγόμενο στον δημοκρατικό έλεγχο του Ευρωπαϊκού Κοινοβουλίου και του Συμβουλίου και στον δικαιοδοτικό έλεγχο του Δικαστηρίου, και στο πλαίσιο αυτό να δημιουργηθεί ήδη μια κοινή βάση για τη δραστηριότητα της Europol πριν από την έναρξη ισχύος της Συνθήκης για τη θέσπιση Συντάγματος της Ευρώπης·

ε) να δοθεί προτεραιότητα στην ενίσχυση των μέσων ανταλλαγής πληροφοριών πρόληψης μεταξύ των υπηρεσιών πληροφοριών των κρατών μελών καθώς και με τη Europol, πάντα στο πλαίσιο του σεβασμού των αρχών που αφορούν την προστασία των δεδομένων· να προωθηθούν οι μηχανισμοί συνεργασίας και ανταλλαγής πληροφοριών μεταξύ Europol και Eurojust διευκρινίζοντας τους όρους της μεταξύ των συνεργασίας·

στ) να ληφθεί απόφαση, ύστερα από πρόταση της Επιτροπής, η οποία θα προβλέπει τη μεταφορά του Ευρωπαίου Συντονιστή για την καταπολέμηση της τρομοκρατίας στην Επιτροπή, καθώς και έναν ουσιαστικό κοινοβουλευτικό έλεγχο των δραστηριοτήτων του Ευρωπαίου Συντονιστή·

ζ) να ζητηθεί από την Επιτροπή να παρακολουθεί τη μεταφορά στο εθνικό δίκαιο και την πλήρη και πιστή υλοποίηση όλων των νομικών μέσων καταπολέμησης της τρομοκρατίας που εγκρίνονται από την ΕΕ και να καταρτίζει περιοδικά ένα κατάλογο των κρατών μελών που δεν έχουν μεταφέρει ακόμη τα μέτρα αυτά στο εθνικό δίκαιο·

η) να πραγματοποιηθεί, πριν από τα τέλη του 2005 και σε συνεννόηση με το Ευρωπαϊκό Κοινοβούλιο, λεπτομερής αξιολόγηση της εφαρμογής του αναθεωρημένου σχεδίου δράσης / προγράμματος εργασίας για την καταπολέμηση της τρομοκρατίας, με στόχο να ελεγχθεί ο βαθμός υλοποίησης και αποτελεσματικότητάς του στη διπλή προοπτική της ταυτόχρονης διασφάλισης της συλλογικής ασφάλειας και της ατομικής ελευθερίας. Η αξιολόγηση αυτή θα λαμβάνει υπόψη την αποτελεσματικότητα και την αναλογικότητα των εγκριθέντων μέτρων, καθώς και των νέων εξελίξεων που ενδέχεται να έχουν επέλθει, και θα πρέπει να έχει ετήσιο χαρακτήρα·

θ) να μελετηθεί ο σχεδιασμός και η εφαρμογή νέων νομικών μέσων με στόχο την αποτελεσματικότερη δίωξη της συλλογής και κατανομής πηγών χρηματοδότησης τρομοκρατικών δραστηριοτήτων, που χρησιμοποιούνται στο περιθώριο νομίμως εγκατεστημένων χρηματοπιστωτικών ιδρυμάτων·

ι) να ζητηθεί από όλα τα κράτη μέλη να υπογράψουν και να επικυρώσουν τις δώδεκα υφιστάμενες διεθνείς συμβάσεις σχετικά με την καταπολέμηση της τρομοκρατίας, να εγκρίνουν τις οκτώ ειδικές συστάσεις του ΟΟΣΑ σχετικά με την καταπολέμηση της χρηματοδότησης της τρομοκρατίας, και να ζητηθεί από όλες τις τρίτες χώρες με τις οποίες η Ευρωπαϊκή Ένωση διατηρεί σχέσεις να πράξουν το ίδιο·

ια) να ζητηθεί από την Επιτροπή να εντοπίσει και να μελετήσει τις καλύτερες πρακτικές των κρατών μελών και των τρίτων χωρών στον τομέα των αντιτρομοκρατικών πολιτικών και της πρόληψης της ριζοσπαστικοποίησης, οι οποίες θα μπορούσαν να χρησιμεύσουν ως βάση για τη στρατηγική της Επιτροπής·

ιβ) να αναπτυχθούν εκπαιδευτικά προγράμματα των μέσων ενημέρωσης με στόχο:

- την καταγγελία όλων των μορφών βίας και ειδικότερα της τρομοκρατίας·

- την καταπολέμηση του κοινωνικού περιβάλλοντος που ενδέχεται να υποθάλπει και να καλλιεργεί φυλετικό, θρησκευτικό ή ιδεολογικό μίσος·

ιγ) να ζητηθεί από τα κράτη μέλη να λάβουν απόφαση, σύμφωνα με το πνεύμα της Συνθήκης για τη θέσπιση Συντάγματος της Ευρώπης και το άρθρο 42 της Συνθήκης ΕΕ, η οποία θα διασφαλίζει ότι οι πράξεις που καλύπτει το άρθρο 29 της Συνθήκης ΕΕ για την καταπολέμηση της τρομοκρατίας και του διασυνοριακού εγκλήματος θα περιληφθούν στον τίτλο IV της Συνθήκης ΕΚ και θα υπαχθούν στη διαδικασία της συναπόφασης με το Ευρωπαϊκό Κοινοβούλιο και σε ψηφοφορία με ειδική πλειοψηφία στο Συμβούλιο, υπό το δικαιοδοτικό έλεγχο του Δικαστηρίου·

ιδ) όχι μόνο να εκλαμβάνεται η καταπολέμηση της τρομοκρατίας ως προτεραιότητα της Ένωσης και βασικό στοιχείο της εσωτερικής δράσης της στο πλαίσιο της Ευρωπαϊκής Στρατηγικής Ασφαλείας, αλλά η τρομοκρατία θα πρέπει να θεωρηθεί απειλή για τη δημοκρατία, το κράτος δικαίου, τον Χάρτη των Θεμελιωδών Δικαιωμάτων της Ευρωπαϊκής Ένωσης και τον Χάρτη των Ηνωμένων Εθνών·

ιε) να καταστήσει αυτήν την εσωτερική και εξωτερική προτεραιότητα απολύτως σαφή σε όλα τα επίπεδα των σχέσεών του με τρίτες χώρες·

ιστ) να ληφθεί υπόψη ο συγκεχυμένος χαρακτήρας της τρομοκρατίας, των οργανώσεων που εμπλέκονται σε αυτήν και των κρατών και μη κρατικών παραγόντων που την προστατεύουν, τη χρηματοδοτούν και την ασκούν για τους δικούς τους σκοπούς, το γεγονός ότι η τρομοκρατία αποτελεί ένα αναδυόμενο και απρόβλεπτο φαινόμενο με δική του αίσθηση της κατάλληλης χρονικής στιγμής και την ανάγκη να αναπτύξει η Ένωση μια προορατική πολιτική –και όχι μόνο μια πολιτική αντίδρασης– για την καταπολέμησή της·

ιζ) να υιοθετηθεί το βασικό κριτήριο ότι καμία δράση κατά της τρομοκρατίας η οποία προστατεύεται ή ασκείται από μη κρατικούς παράγοντες στο εξωτερικό δεν μπορεί να είναι πραγματικά αποτελεσματική, εάν δεν εδράζεται στην πραγματική πεποίθηση και αποφασιστικότητα της Ένωσης και εάν δεν υποστηρίζεται από ένα καλά ενημερωμένο κοινό·

ιη) να εγκριθούν συγκεκριμένα μέτρα για την καταπολέμηση όλων των τρομοκρατικών οργανώσεων, λαμβάνοντας υπόψη το γεγονός ότι η κάθε μία από αυτές έχει τους δικούς της στόχους, τη δική της οργανωτική δομή και τον δικό της τρόπο δράσης·

2. αναθέτει στον Πρόεδρό του να διαβιβάσει την παρούσα σύσταση στο Ευρωπαϊκό Συμβούλιο και το Συμβούλιο και, για ενημέρωση, στην Επιτροπή, τις κυβερνήσεις και τα κοινοβούλια των κρατών μελών, το Συμβούλιο της Ευρώπης, τον ΟΗΕ και τις αρμόδιες υπηρεσίες του.

[1] ΕΕ L 63 της 6.3.2002, σ. 1.

[2] ΕΕ L 190 της 18.7.2002, σ. 1.

[3] ΕΕ L 164 της 22.6.2002, σ. 3.

[4] EE L 162 της 20.6.2002, σ. 1.

[5] ΕΕ L 196 της 2.8.2003, σ. 45.

[6] ΕΕ C 53 της 3.3.2005, σ. 1.

[7] ΕΕ L 261 της 6.8.2004, σ. 15.

--------------------------------------------------